CELEX: 32013D0307(01)
Language: el
Date: 2013-03-06 00:00:00
Title: Απόφαση της Επιτροπής, της 6ης Μαρτίου 2013 , για την τροποποίηση της απόφασης της Επιτροπής της 6ης Οκτωβρίου 2010 σχετικά με τη σύσταση ομάδας εμπειρογνωμόνων για την εξέλιξη της αποστολής των ευρωπαϊκών συστημάτων δορυφορικής πλοήγησης, της «συμβουλευτικής ομάδας για την εξέλιξη της αποστολής»  Κείμενο που παρουσιάζει ενδιαφέρον για τον ΕΟΧ

7.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 66/24
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 6ης Μαρτίου 2013
   για την τροποποίηση της απόφασης της Επιτροπής της 6ης Οκτωβρίου 2010 σχετικά με τη σύσταση ομάδας εμπειρογνωμόνων για την εξέλιξη της αποστολής των ευρωπαϊκών συστημάτων δορυφορικής πλοήγησης, της «συμβουλευτικής ομάδας για την εξέλιξη της αποστολής»
   (Κείμενο που παρουσιάζει ενδιαφέρον για τον ΕΟΧ)
   2013/C 66/05
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Με την απόφαση της Επιτροπής της 6ης Οκτωβρίου 2010 συγκροτήθηκε η ομάδα εμπειρογνωμόνων για την εξέλιξη της αποστολής των ευρωπαϊκών συστημάτων δορυφορικής πλοήγησης, της «συμβουλευτικής ομάδας για την εξέλιξη της αποστολής» (1) (στο εξής «η ομάδα») προκειμένου να παρέχει στην Επιτροπή ανεξάρτητες συμβουλές για θέματα σχετικά με την εξέλιξη της αποστολής των EGNOS και Galileo.
            
         
               (2)
            
            
               Η Επιτροπή, όταν συγκρότησε την επιτροπή, αποφάσισε να την απαρτίζουν άτομα διορισμένα προσωποπαγώς.
            
         
               (3)
            
            
               Σύμφωνα με τους κανόνες της Επιτροπής για τις ομάδες εμπειρογνωμόνων (2), τα μέλη της που διορίζονται προσωποπαγώς πρέπει να ενεργούν ανεξάρτητα και για το δημόσιο συμφέρον.
            
         
               (4)
            
            
               Ορισμένα από τα μέλη της ομάδας, που διορίστηκαν από την Επιτροπή (3), είναι υπάλληλοι και διευθυντικά στελέχη ιδιωτικών εταιρειών, που ενδιαφέρονται άμεσα για τις εργασίες της ομάδας. Ως εκ τούτου, οι εν λόγω υπάλληλοι και διευθυντικά στελέχη δεν μπορούν ενεργούν ως προσωποπαγώς διορισμένα μέλη· μπορούν να συμμετέχουν στις εργασίες της ομάδας ως εκπρόσωποι των ενδιαφερόμενων μερών.
            
         
               (5)
            
            
               Σε συνέχεια των ανωτέρω, τα μέλη της ομάδας πρέπει να είναι άτομα διορισμένα προσωποπαγώς, άτομα που έχουν διοριστεί για να εκπροσωπούν το κοινό συμφέρον των ενδιαφερόμενων μερών και των οργανισμών. Σύμφωνα με τους κανόνες της Επιτροπής για τις ομάδες εμπειρογνωμόνων (4) o όρος οργανισμοί χρησιμοποιείται υπό την ευρεία έννοια, και αναφέρεται, μεταξύ άλλων, σε εταιρείες, ενώσεις, μη κυβερνητικούς οργανισμούς, επαγγελματικές ενώσεις, όργανα και οργανισμούς της Ένωσης, καθώς και διεθνείς οργανισμούς.
            
         
               (6)
            
            
               Επομένως, η απόφαση της Επιτροπής της 6ης Οκτωβρίου 2010 σχετικά με τη συγκρότηση ομάδας εμπειρογνωμόνων για την εξέλιξη της αποστολής των ευρωπαϊκών συστημάτων δορυφορικής πλοήγησης, της «συμβουλευτικής ομάδας για την εξέλιξη της αποστολής» θα πρέπει να τροποποιηθεί ανάλογα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 4 της απόφασης της 6ης Οκτωβρίου 2010 με την οποία συγκροτείται η ομάδα εμπειρογνωμόνων για την εξέλιξη της αποστολής των ευρωπαϊκών συστημάτων δορυφορικής πλοήγησης, η «συμβουλευτική ομάδα για την εξέλιξη της αποστολής», οι παράγραφοι 2 και 3 αντικαθίστανται από το ακόλουθο κείμενο:
   
      «2.   Τα μέλη διορίζονται από την Επιτροπή από ειδικούς με γνώσεις στους τομείς που αναφέρονται στο άρθρο 2 και από οργανισμούς με ιστορικό σε ανάλογες δραστηριότητες, οι οποίοι ανταποκρίθηκαν στην πρόσκληση υποβολής αιτήσεων.
      3.   Τα μέλη της ομάδας είναι:
      
                  —
               
               
                  άτομα προσωποπαγώς διορισμένα·
               
            
                  —
               
               
                  άτομα διορισμένα για να εκπροσωπούν το κοινό συμφέρον των ενδιαφερόμενων μερών στον τομέα της δορυφορικής πλοήγησης· δεν εκπροσωπούν ένα μόνο ενδιαφερόμενο μέρος ή
               
            
                  —
               
               
                  οργανισμοί υπό την ευρεία έννοια του όρου, που περιλαμβάνει εταιρείες, ενώσεις, μη κυβερνητικούς οργανισμούς, επαγγελματικές ενώσεις, όργανα και οργανισμούς της Ένωσης καθώς και διεθνείς οργανισμούς. Οι οργανισμοί διορίζουν τους εκπροσώπους τους».
               
            
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Εφαρμόζεται έως τις 31 Δεκεμβρίου 2014.
   
      Βρυξέλλες, 6 Μαρτίου 2013.
      
         
            Για την Επιτροπή
         
         Antonio TAJANI
         
            Αντιπρόεδρος
         
      
   
   
      (1)  ΕΕ C 271 της 7.10.2010, σ. 2.
   
      (2)  C(2010) 7649 τελικό, κανόνας 9.
   
      (3)  C(2011) 3624 τελικό.
   
      (4)  C(2010) 7649 τελικό, κανόνας 8.